**KONFEDERÁCIA ODBOROVÝCH ZVÄZOV SLOVENSKEJ REPUBLIKY**

Materiál na rokovanie

HSR SR 25. 6. 2018

bod č. 8

S T A N O V I S K O

**k Správe o plnení úloh vyplývajúcich z**

**Národného programu aktívneho starnutia na roky 2014 - 2020**

1. **Popis návrhu**

Správa o  plnení úloh vyplývajúcich z Národného programu aktívneho starnutia na roky 2014 – 2020 za obdobie od marca 2016 do februára 2018 bola vypracovaná na základe čiastkových správ, ktoré poskytli všetky ministerstvá, ostatné ústredné orgány štátnej správy, Národná banka Slovenska, Rozhlas a televízia Slovenska, Sociálna poisťovňa, samosprávne kraje, Združenie miest a obcí Slovenska, Jednota dôchodcov na Slovensku, Združenie kresťanských seniorov, Fórum pre pomoc starším a ďalšie subjekty.

Cieľom Správy o plnení úloh vyplývajúcich z Národného programu aktívneho starnutia na roky 2014 – 2020 je vyhodnotenie stavu plnenia úloh za sledované obdobie realizácie konkrétnych aktivít podporujúcich aktívne starnutie v slovenskej spoločnosti ako jej základný verejný záujem a trvalú politickú prioritu.

 V zmysle čl. 10 ods. 6 Smernice na prípravu a predkladanie materiálov na rokovanie vlády Slovenskej republiky sa materiál nepredkladá na medzirezortné pripomienkové konanie. Správa o plnení úloh vyplývajúcich z Národného programu aktívneho starnutia na roku 2014 – 2020 bola predložená na rokovanie na Radu vlády SR pre práva seniorov a prispôsobovanie verejných politík procesu starnutia populácie. V tejto Rade má zastúpenie aj KOZ SR.

Národný program aktívneho starnutia na roky 2014 – 2020 obsahuje veľký počet úloh a cieľov pre všetky zainteresované subjekty. Napriek tomu, KOZ SR považuje za potrebné doplniť v časti 6.2.3. „Cieľ 3: Zlepšiť právne postavenie starších zamestnancov vo veku 50 a viac rokov v pracovnoprávnych vzťahoch najmä v prípade výpovede a okamžitého skončenia pracovného pomeru“ spôsob plnenia tohto cieľa o záväzok vlády, predĺžiť poskytovanie dávok v nezamestnanosti starším zamestnancom, tak ako to už roky požaduje KOZ SR, nakoľko starší zamestnanci si omnoho ťažšie hľadajú prácu lebo na trhu práce sú znevýhodnenou skupinou.

Na základe predloženej Správy o plnení úloh je možné konštatovať, že všetky subjekty pristupujú k plneniu aktívne a zodpovedne. KOZ SR považuje za potrebné upozorniť, že v budúcnosti, keď významnejšie vzrastie počet starších zamestnancov v našej populácii, bude potrebné prijať aj také opatrenia, ktoré v súčasnom Národnom programe vôbec obsiahnuté nie sú. Budú to najmä opatrenia týkajúce sa starších zamestnancov na pracovisku a pri výkone práce, obdobné, aké uplatňujú štáty EÚ so staršou populáciou, ako napr. Dánsko, Taliansko, Holandsko aj Poľsko.

1. **Stanovisko KOZ SR**
	1. V rámci medzirezortného pripomienkového konania materiál nebol predložený.
	2. K Správe o plnení úloh vyplývajúcich z Národného programu aktívneho starnutia na roky 2014 – 2020 predloženému na rokovanie HSR SR KOZ SR nemá pripomienky.
2. **Závery a odporúčania**

**KOZ SR berie na vedomie Správu o plnení úloh vyplývajúcich z Národného programu aktívneho starnutia na roky 2014 – 2020.**